Die klein goedjies deur Kerneels GrofgeskuD | Bydraes | Woes - Kreatiewe platform vir Afrikaans
Titel: Die klein goedjies
Aantal woorde: 528
Datum gepubliseer: 19 Nov 2015
"Mens moet joy kry uit die klein goedjies," sê Veltie vir my terwyl ons in die bed sit en koffie drink. Ek knik my kop instemmend terwyl ek die aroma van die eerste oggendkoffie inadem, maar my binnehart is onrustig. Dis moeilik om die klein goedjies raak te sien as die groter prentjie skeefgetrek is met kantoorpolitiek, konflik en beker op beker swart koffie om die verstand te probeer helder hou terwyl jy die lysie van die dag probeer korter maak.
"Die koffie is lekker," is al wat ek uitkry. Ek deel nie graag my stresse met my vrou nie. Sy vat kenmerkend aan my knie, gee 'n klein drukkie met die slanke vingers wat van dag een af my hart laat bollemakiesie slaan het en staan op. Dis half sewe. Sy het ook lysies om te doen.
Deesdae wag ek bietjie langer voordat ek kantoor toe piekel. Die laatlam soek sy pa in die oggende. Sal jy jou dít verbeel? Ek geniet sy oggend brabbelgeselsies en sy maniertjies. Ons sal vingers tel. Een, twee, agtien! En wanneer hy agtien sê, kyk hy vir my ondeund aan en wag dat ek moet lag. Ek doen. Al maal my agterkop met dinge wat gedoen moet word, slagvelde wat voorlê, opwindende goed wat ons ontwikkel en elke ander grootmens ding waaroor my kommerkoppie hom mee kan vermoei. Onvermydelik sal ons pa-seun oomblik lei tot:"Pappa, aaipep." Die aaipep (i-pad") word aangegee sodat ons Paw Patrol kan kyk. Met karaktername soos Rubble, Marshall, Sky (Kaai) en Rocky, is dit nie moeilik om te sien dat die jongman tien teen een ook gaan bry nie. Hubble, Hockey, Kaai, agtien!
Later daardie dag ry ons 'n entjie. Ons sit en trek vir mekaar gesigte in die truspieëltjie. Hy, mooi vasgegespe in sy karstoeltjie en ek, agter die Chev se stuurwiel. Ek draai af van die teerpad op 'n sinkplaatpaadjie wat nog nooit teer geproe het nie. Ilandré begin dadelik met sy stem speel oor die hobbelrige terrein. Die hoë en lae note skud saam met ons die kar vol. Sy entoesiasme suig my in om saam te speel. Ons praat met mekaar in stampstemme en skaterlag vir wat by ons monde uitkom.
Gisteraand hoor ek hoe lag my veertienjarige en die baba in die huis. Lehan is 'n hanswors van nature en speel graag. Sy boetie skrou van lekker kry en my hart begin saam lag. Die klein goedjies.
'n Glas rooi wyn wat jy ophou in die lig en kyk hoe die geurvolle kleure jou roep om te proe. Die sterk aroma van die eerste koffie in die oggend. Die stoute whatsapp van jou vrou af terwyl jy in 'n vergadering sit. Die kinderlike entoesiasme van hobbelstemme op 'n sinkplaatpad. Skaaptjoppie met 'n ou vetjie aan. Die klap wat 'n gholfbal maak as dit uit die middel van die sweet spot weergalm. Klein goedjies.
Ek sien gisteraand dat een van my vriendinne haar seun op 'n skooltoer VSA toe stuur. Sy het baie opgeoffer om dit te kan doen. Twee gepakte tassies in die foto. Reg vir die groot trek. Ek weet sy het êrens 'n lekkerny versteek. Klein goedjies.